Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 96/16/ΕΚ του Συμβουλίου σχετικά με τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η οδηγία 96/16/EK του Συμβουλίου αφορά τις στατιστικές έρευνες για το γάλα και τα γαλακτοκομικά προϊόντα. Την εφαρμογή της οδηγίας αυτής διασφαλίζει η απόφαση 97/80/EΚ Συμβουλίου σχετικά με διατάξεις εφαρμογής της οδηγίας 96/16/ΕΚ του Συμβουλίου για τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων

Το άρθρο 8 της οδηγίας ορίζει ότι «η Επιτροπή υποβάλλει στο Συμβούλιο, το αργότερο την 1η Ιουλίου 1999, έκθεση στην οποία περιγράφεται η εμπειρία που θα αποκτηθεί κατά την εφαρμογή της παρούσας οδηγίας. Με την ευκαιρία αυτή, υποβάλλει ιδίως τα αποτελέσματα της ανάλυσης που αναφέρεται στο άρθρο 4 παράγραφος 2, συνοδευόμενα, ενδεχομένως, από τις προτάσεις για την οριστική περίοδο.»

Η τελική έκθεση συντάχτηκε μετά από την πρώτη ενδιάμεση έκθεση της 27.9.2000 (COM (2000) 600 τελικό) και καλύπτει ολόκληρο το πλαίσιο της σύνταξης και της εφαρμογής της σχετικής νομοθεσίας.

Η εν λόγω τελική έκθεση της Επιτροπής προς το Συμβούλιο και το Ευρωπαϊκό Κοινοβούλιο περιλαμβάνει μια τεχνική αξιολόγηση των διάφορων πτυχών της εφαρμογής της οδηγίας 96/16/EK.

Από τα συμπεράσματα αυτής της έκθεσης και την εμπειρία που έχει αποκτηθεί συνάγεται το συμπέρασμα ότι η νομοθεσία για τις στατιστικές γάλακτος πρέπει να τροποποιηθεί έτσι ώστε να ανταποκρίνεται καλύτερα στις τρέχουσες ανάγκες της κοινής αγροτικής πολιτικής.

Ιδιαίτερη προσοχή αποδίδεται στην αυξανόμενη σπουδαιότητα της πρωτεΐνης του γάλακτος, δεδομένου ότι οι εξελίξεις στον τομέα του γάλακτος και των γαλακτοκομικών προϊόντων απαιτούν αξιόπιστες και συγκρίσιμες πληροφορίες για την περιεκτικότητα των κύριων γαλακτοκομικών προϊόντων σε πρωτεΐνη.

Επίσης, τα δεδομένα όσον αφορά την περιφερειακή παραγωγή του αγελαδινού γάλακτος αποκτούν ολοένα μεγαλύτερη σημασία. Γενικά, οι περιφερειακές στατιστικές είναι σημαντικές επειδή η κοινή αγροτική πολιτική εξελίσσεται συνεχώς σε μια πολιτική με χωροταξικό χαρακτήρα, η οποία χρειάζεται αναλυτικές πληροφορίες σε περιφερειακό ή τοπικό επίπεδο.

Συγκεκριμένα, όσον αφορά τον τομέα του γάλακτος, στα περισσότερα κράτη μέλη οι γαλακτοκομικές ποσοστώσεις χορηγούνται σε περιφερειακό επίπεδο για πρακτικούς λόγους, παρ' όλο που η λήψη αποφάσεων και η διαχείριση των ποσοστώσεων γάλακτος παραμένουν στην αρμοδιότητα της κεντρικής διοίκησης. Είναι επομένως πολύ χρήσιμο να γνωρίζουμε το επίπεδο της παραγωγής στις διάφορες ευρωπαϊκές περιοχές. Οι πληροφορίες αυτές έχουν σημαντική συμβολή στις αναλύσεις που πραγματοποιούνται στο πλαίσιο της κοινής αγροτικής πολιτικής.

Ένα άλλο σημαντικό θέμα είναι ο καθορισμός των μονάδων έρευνας. Ο γαλακτοκομικός κλάδος εξελίσσεται ταχύτατα στην κατεύθυνση της συγκέντρωσης των επιχειρήσεων. H παραγωγή συγκρίσιμων στατιστικών στον τομέα του γάλακτος μπορεί να πραγματοποιηθεί μόνο βάσει συγκρίσιμων μονάδων έρευνας και σε αρκετά λεπτομερές επίπεδο, ώστε να αποφεύγονται τα προβλήματα εμπιστευτικότητας αλλά και να εντοπίζονται αποτελεσματικότερα οι πληροφορίες όσον αφορά τη διάρθρωση των γαλακτοκομικών επιχειρήσεων.

Τέλος, ιδιαίτερη προσοχή πρέπει να δοθεί στη βελτίωση της μεθοδολογίας που χρησιμοποιείται για τη σύνταξη των στατιστικών στον τομέα του γάλακτος, ιδίως με τη χρησιμοποίηση τυποποιημένων ετήσιων ερωτηματολογίων που θα συντάσσονται από τα κράτη μέλη βάσει ενός προτύπου που θα καταρτίζεται από την Επιτροπή.

2003/0060 (COD)

Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 96/16/ΕΚ του Συμβουλίου σχετικά με τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,,

Έχοντας υπόψη

τη συνθήκη για την ίδρυση της Ευρωπαϊκής Κοινότητας και ειδικότερα το άρθρο 285 παράγραφος 1

την πρόταση της Επιτροπής [1],

[1] ΕΕ C της , σ. .

αποφασίζοντας σύμφωνα με τη διαδικασία του άρθρου 251 της συνθήκης [2],

[2] ΕΕ C της , σ. .

Εκτιμώντας τα ακόλουθα:

(1) Στόχος της οδηγίας 96/16/EΚ του Συμβουλίου [3] είναι η παροχή αξιόπιστων και συγκρίσιμων στοιχείων όσον αφορά την παραγωγή και τη χρησιμοποίηση του γάλακτος, καθώς και αξιόπιστων, τακτικών και βραχυπρόθεσμων πληροφοριών όσον αφορά τις παραδόσεις γάλακτος στις επιχειρήσεις επεξεργασίας ή μεταποίησης γάλακτος και την παραγωγή των γαλακτοκομικών προϊόντων στα κράτη μέλη.

[3] ΕΕ L 78 της 28.3.1996, σ. 27

(2) Λαμβανομένης υπόψη της αυξανόμενης οικονομικής σημασίας της περιεκτικότητας σε πρωτεΐνη του γάλακτος, καθίσταται ολοένα περισσότερο αναγκαία η διάθεση στατιστικών πληροφοριών για την περιεκτικότητα σε πρωτεΐνη των κύριων γαλακτοκομικών προϊόντων.

(3) Παρατηρείται μια αυξανόμενη ειδίκευση στον τομέα της γεωργίας γενικά, ενώ ειδικότερα στον τομέα των γαλακτοκομικών προϊόντων παρατηρείται σήμερα μια περιφερειακή ειδίκευση που προκαλεί τεράστιες διαφορές ακόμα και μεταξύ περιοχών του ίδιου κράτους μέλους, γεγονός που καθιστά αναγκαία τη διάθεση αναλυτικών πληροφοριών σε περιφερειακό ή ακόμα και τοπικό επίπεδο.

(4) Είναι απαραίτητη η καταγραφή της παραγωγής και της χρησιμοποίησης του γάλακτος στα αγροκτήματα σύμφωνα με τυποποιημένα κριτήρια, η βελτίωση της ακρίβειας των στοιχείων αυτών και η διενέργεια ερευνών για τις τοπικές παραγωγικές μονάδες που επεξεργάζονται ή μεταποιούν το γάλα.

(5) Προκειμένου να εξασφαλίζεται η συγκρισιμότητα των αποτελεσμάτων, οι μεθοδολογικές εκθέσεις πρέπει να συντάσσονται σύμφωνα με τυποποιημένο σχέδιο.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία του Συμβουλίου 96/16/EK τροποποιείται ως εξής:

1. Στο άρθρο 2, μετά την παράγραφο 2, παρεμβάλλεται το ακόλουθο κείμενο:

"Για τους σκοπούς των παραγράφων 1 και 2, υπό την έννοια του κανονισμού (ΕΟΚ) αριθ. 696/93 του Συμβουλίου για τις στατιστικές μονάδες παρατήρησης και ανάλυσης του παραγωγικού συστήματος στην Ευρωπαϊκή Κοινότητα [4], ως « μονάδα έρευνας » νοείται: μια επιχείρηση ή τμήμα επιχείρησης (εργαστήριο, εργοστάσιο, κατάστημα, γραφείο, ορυχείο ή αποθήκη) που βρίσκεται σε καθορισμένη γεωγραφική θέση. Σ' αυτόν τον τόπο ή από αυτόν τον τόπο κυρίως ασκούνται οικονομικές δραστηριότητες στο πλαίσιο των οποίων, εκτός εξαιρέσεων, ένα ή περισσότερα άτομα εργάζονται (ενδεχομένως με καθεστώς μερικής απασχόλησης) για λογαριασμό της ίδιας επιχείρησης. Με εξαίρεση τα κράτη μέλη όπου απαιτείται η συμφωνία των επιχειρήσεων για την άρση του απορρήτου των δεδομένων, οι μονάδες έρευνας είναι οι τοπικές μονάδες."

[4] ΕΕ L 76 της 30.3.1993, p. 1

2. Το άρθρο 4 τροποποιείται ως εξής:

α) Στην παράγραφο 1 στοιχείο β) παρεμβάλλεται το ακόλουθο κείμενο:

"iv) την περιεκτικότητα σε πρωτεΐνες των κύριων γαλακτοκομικών προϊόντων.

v) την ποσότητα αγελαδινού γάλακτος που παράγεται από τις γεωργικές εκμεταλλεύσεις σε περιφερειακή βάση (εδαφική μονάδα NUTS 2) σύμφωνα με την καταλληλότερη μέθοδο μέτρησης ή υπολογισμού για την αξιοπιστία των δεδομένων.

vi) τις ποσότητες των κύριων γαλακτοκομικών προϊόντων που επαναχρησιμοποιούνται στον κλάδο."

β) Η παράγραφος 2 διαγράφεται.

3. Το άρθρο 5 τροποποιείται ως εξής:

α) στην παράγραφο 2, η τελευταία πρόταση αντικαθίσταται από το ακόλουθο κείμενο: "Οι μεθοδολογικές εκθέσεις συντάσσονται βάσει τυποποιημένου ερωτηματολογίου που καταρτίζει η Επιτροπή σύμφωνα με τη διαδικασία που προβλέπεται στο άρθρο 7".

β) Προστίθεται η ακόλουθη παράγραφος 3:

"3. Τα κράτη μέλη ανακοινώνουν ετησίως στην Επιτροπή τη μέθοδο μέτρησης ή υπολογισμού που χρησιμοποιείται για την επεξεργασία των δεδομένων που αναφέρονται στο άρθρο 4 παράγραφος 1 και, ανάλογα με την περίπτωση, τυχόν προσαρμογές της χρησιμοποιούμενης μεθόδου καθώς και πληροφορίες για την ερμηνεία τους. Τα δεδομένα που διαβιβάζουν τα κράτη μέλη τόσο για την περιφερειακή παραγωγή γάλακτος όσο και για την περιεκτικότητα σε πρωτεΐνη των κύριων γαλακτοκομικών προϊόντων πρέπει να είναι αξιόπιστα και για τη συλλογή τους να χρησιμοποιούνται γενικά αναγνωρισμένες στατιστικές μέθοδοι."

4. Το άρθρο 6 τροποποιείται ως εξής:

α) Στην παράγραφο 2 προστίθεται το ακόλουθο κείμενο:

"Η Επιτροπή μπορεί να διαδώσει τα εμπιστευτικά δεδομένα υπό την προϋπόθεση ότι οι μονάδες έρευνας παρέχουν τη συγκατάθεσή τους. Τα κράτη μέλη ζητούν από τις μονάδες έρευνας τη συγκατάθεσή τους και ενημερώνουν σχετικά την Επιτροπή κατά τη διαβίβαση των δεδομένων προς αυτήν".

β) Η παράγραφος 3 τροποποιείται ως εξής:

- στο στοιχείο β), διαγράφεται η δεύτερη περίπτωση.

- το στοιχείο γ) αντικαθίσταται από το ακόλουθο κείμενο:

"γ) ) το Σεπτέμβριο του έτους που ακολουθεί το έτος της ημερομηνίας αναφοράς, τα αποτελέσματα που αναφέρονται στο άρθρο 1 στοιχείο 2, καθώς και στο άρθρο 4 παράγραφος 1 στοιχείο β) σημείο v) και στοιχείο γ)."

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 31 Μαρτίου 2004. Ενημερώνουν αμέσως σχετικά την Επιτροπή.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος